**Mednarodni projekti na GJV Idrija**

Na Gimnaziji Jurija Vege Idrija se zavedamo pomena vseživljenskega učenja, zato smo se prijavili na dva mednarodna projekta Erasmus+ Ka 1 Mobilnost šolskega osebja, v okviru katerih se učitelji udeležujejo različnih seminarjev v tujini oz. obiščejo posamezne šole v tujini in opazujejo tamkajšnji pouk. Zanimiv za raziskovanje novih metod pouka je tudi projekt, v katerem sodelujemo še s petimi srednjimi šolami, (p)Robot, vodi pa ga Šlezijska univerza.

Mednarodno sodelovanje na šoli sicer že dolgo prakticiramo, saj želimo dijakom omogočiti širjenje obzorij z različnimi izmenjavami in projekti. V ta namen smo se na šoli vključili tudi v Erasmus+ KA 2 projekt, Roots.

 **Božena Rudolf**

**ERASMUS KA1+ v Španiji**

Udeležila sem se tečaja *»ICT for teaching«,* ki ga je organizirala ustanova »English Matters« v kraju Jaén v Španiji. Tečaj je potekal v angleškem jeziku, saj je bil eden od ciljev tečaja izboljšanje znanja tujega jezika. Učitelji iz več evropskih držav so se urili v rabi novih orodij IKT ( informacijsko komunikacijskih tehnologij). Mentorji so udeležence spodbujali k uporabi tujega jezika ter k sodelovanju in delu v skupini, kar je odlično pripomoglo k izmenjavi strokovnega znanja ter k medkulturni zavesti. Kadar so imeli učitelji občutek, da je delo v skupini ali z novimi IKT naporno in da sadovi niso vidni, jih je mentor, g. Louis Schmidt, spodbujal z besedami: »Never give up!«.

Del tečaja je bilo tudi zbiranje gradiva za pouk na terenu: učitelji so spoznali nekatere znamenitosti španske kulture in zgodovine - poleg Jaena so si ogledali tudi čudovito Granado ter mesti Baeza in Úbeda.

Naslednji teden sem se v okviru istega projekta Erasmus udeležila tečaja *»All children are special*« v Sevilli. Udeleženci tečaja so se urili v prepoznavanju problemov in težav, ki jih imajo učitelji in njihovi učenci. Ozaveščali so pomembnost vloge učitelja pri odkrivanju talentov in težav svojih učencev. »*Be humble!*« je ponavljala mentorica Ana Aurora Carrasco, s čimer je poudarjala, da mora biti učitelj ponižen pri opazovanju in spoznavanju realnosti ter vedno pripravljen spremeniti »taktiko«, če se pokaže, da je to potrebno.

 **Maria Ana Kremžar Jerman**

**Erasmus+ Ka 1 v Pragi**

V tednu od 12. do 17. februarja 2018 sva se udeležili izobraževanja v Pragi z naslovom »Create the future leaders & innovators in the classroom«, ki ga je organizirala ustanova Shipcon. Preko predavanj in delavnic sva se seznanili z metodami in dejavnostmi, s pomočjo katerih lahko učitelji ustvarijo okolje, ki spodbuja ustvarjalnost, kritično razmišljanje in aktivno udeležbo učencev v procesu učenja. Prav tako pa so na tovrstnih izobraževanjih pomembni neformalni pogovori med udeleženci, s pomočjo katerih učitelji navezujejo stike z evropskimi kolegi in si z njimi delijo izkušnje in primere dobrih praks.

 **Nataša Bogataj in Ester Mrak**

**[p]ROBOT  - Projekt s področja naravoslovja in informatike**

Cilj projekta je, da bi z uporabo robotov pri pouku in z njihovim programiranjem spodbudili dijake k večjemu zanimanju za različna naravoslovna področja in predmete (strojništvo, tehnika, matematika, fizika, kemija, informatika …) in kasnejšemu vpisu na tehnične študije.

Medtem ko dijaki s pomočjo robotov poskušajo rešiti zadano nalogo, spoznavajo, da za uspešno rešitev potrebujejo znanje z različnih naravoslovnih področij, in se tako učijo sodelovanja in dela v skupinah. Rezultat projekta bodo delovni listi za dijake in navodila za učitelje, kako uporabiti izbrane vsebine pri pouku obstoječih naravoslovnih predmetov. Vsaka sodelujoča šola mora pripraviti nekaj učnih ur in prilagoditi učne vsebine, ki nastanejo na drugih šolah, svojim potrebam.

V januarju smo sodelujoče šole že imele uvodno srečanje v Katowicah na Poljskem, kjer smo se dogovorili za način dela in okvirni terminski plan za izvedbo posameznih nalog. Naše naslednje srečanje, na katerem se bo vsaka šola že predstavila s prvimi rezultati, bo potekalo v mesecu maju v Italiji, blizu Torina.

Projekt, ki je financiran s sredstvi EU in Edu-Res fondacije, vodi Šlezijska univerza (University of Silesia**,**Chorzow) iz Poljske. Poleg univerze v projektu sodelujejo srednje šole iz Grčije, Italije, Litve, Makedonije, Poljske in Slovenije. Projekt naj bi izpeljali v treh letih.

 **Bojan Tuta**

**Srečanje s partnerskimi šolami v projektu »Roots« na Švedskem**

V drugi polovici lanskoletnega novembra smo se trije udeleženci GJV Idrija v okviru projekta » ROOTS«, ki ga v Sloveniji vodi prof. Božena Rudolf, udeležili srečanja s partnerskimi šolami na Švedskem, kjer se nahaja ena od sodelujočih šol. Ostale šole, ki sodelujejo pri projektu, so iz Španije in Grčije, na Islandiji pa ima sedež šola, ki je koordinatorica projekta.

Bistvo projekta je učenje v naravi, na terenu. Dijaki naj bi pri usvajanju znanja aktivno sodelovali in pridobljeno znanje tudi prenašali na ostale uporabnike.

Na Švedskem smo se konkretno seznanjali s spletno aplikacijo Wikiloc, ki omogoča načrtovanje dela na terenu in sledenje navodilom pripravljene naloge.

Teme, ki jih tako pripravimo in razvijamo, se sicer izvajajo na terenu, so pa lahko obravnavane z različnih vidikov: naravoslovnega, geografskega, zgodovinskega, sociološkega.

V aprilu se bodo štirje dijaki z mentorico udeležili srečanja v Grčiji, jeseni pa bo naša gimnazija organizirala projektno srečanje.

 **Irena ČesnikVončina, Manica Seljak, Branko Kalan**